Vet bonusse vir staat se ‘miljoenêr-bestuurders’Tito Mboweni, minister van finansies. (Foto: Shayne Robinson/SAPA) Die nasionale en provinsiale regerings het in die 2018-’19-boekjaar ŉ allemintige R2,6 miljard van belastingbetalers se geld gebruik om bonusse aan “kaders en miljoener-bestuurders” te betaal. Hiervan is R628 miljoen deur die nasionale regering uitbetaal en R1,97 miljard deur die onderskeie provinsies. “Dié bonusse word betaal aan kaders in bestuursposisies bo en behalwe hul gemiddelde jaarlikse salarisse van R1,4 miljoen per jaar,” het Leon Schreiber, die DA se woordvoerder oor staatsdiens en administrasie, gesê. “In ŉ duidelike demonstrasie dat die regering onbevoegdheid en korrupsie beloon, het amptenare in tientalle departemente wat negatiewe ouditbevindings gekry het, steeds honderde miljoene rande se bonusse gekry. Gauteng het R848 miljoen uitbetaal, Limpopo R396 miljoen en Mpumalanga R244 miljoen – dis die hoogste bedrae wat uitbetaal is, ten spyte van voortgesette swak ouditbevindings. “Die nasionale regering se departement van water en sanitasie het R101 miljoen in bonusse uitbetaal om Suid-Afrika se waterinfrastruktuur te verwoes en krane landwyd te laat droog staan. “Hoewel die departement van landelike ontwikkeling en grondhervorming aanhou om eiendomsreg te ondermyn deur te weier om ontluikende boere ook grondeienaars te maak, het sy bestuurders R41 miljoen se bonusse gekry. “Die regering, wat nie enige geld kon kry om boere midde in ŉ moordende droogte te help nie, se nasionale departement van landbou het R27 miljoen aan miljoenêr-bestuurders betaal.” Schreiber het gesê die minister van finansies, Tito Mboweni, het in sy mediumtermynbegrotingstoespraak aangekondig dat R50 miljoen van die begroting vir servikale kankerbehandeling gesny moes, terwyl R40 miljoen minder beskikbaar gestel is om puttoilette uit te wis. Intussen bestee die ANC miljoene op diegene in sy binnekring. (Foto: Twitter) Hy het gesê die ANC beskerm sy skatryk kaders terwyl die mees basiese dienste van weerlose burgers ingeperk word. Mboweni het in sy begrotingstoespraak ook gesê die regering moet minstens R150 miljard oor die volgende drie jaar bespaar om ŉ algehele, ekonomiese ineenstorting te voorkom. “As die regering ernstig daaroor is om burgers bo kaders te stel, sal hy dadelik die betaal van bonusse aan miljoenêr-bestuurders staak,” het Schreiber gesê. Die DA sê die regering moet dadelik alle salarisse van bestuurders en administrateurs vir drie jaar lank vries en die getal miljoenêr-bestuurders met ŉ derde verminder. Dit sal onmiddellik lei tot ŉ besparing van R168 miljard, wat geld beskikbaar sal stel om fiskale ineenstortring te ontkom en basiese dienste te beskerm teen die “grenslose hebsug” van ANC-amptenare.